2012/0340 (COD)

KOMISIJOS KOMUNIKATAS EUROPOS PARLAMENTUI



pagal Sutarties dėl Europos Sąjungos veikimo 294 straipsnio 6 dalį



dėl

Tarybos pozicijos dėl Europos Parlamento ir Tarybos direktyvos dėl viešojo sektoriaus institucijų interneto svetainių ir mobiliųjų programų prieinamumo pasiūlymo priėmimo

(Tekstas svarbus EEE)

1.Pagrindiniai faktai

Pasiūlymo (dokumentas COM(2012) 721 final – 2012/0340 (COD)) perdavimo Europos Parlamentui ir Tarybai data: 2012 12 03 Europos ekonomikos ir socialinių reikalų komiteto nuomonės data: 2013 05 22 Per pirmąjį svarstymą priimtos Europos Parlamento pozicijos data: 2014 02 26 Tarybos pozicijos priėmimo data: 2016 07 18

2.Komisijos pasiūlymo tikslas

Komisijos pasiūlymo tikslas – derinant su viešojo sektoriaus institucijų interneto svetainių prieinamumu susijusius valstybių narių įstatymus ir kitus teisės aktus spręsti su žiniatinklio prieinamumu susijusių produktų ir paslaugų ES bendrosios rinkos susiskaidymo klausimą.

Pasiūlyme numatyta, kad kai kurios viešojo sektoriaus institucijų interneto svetainės turėtų būti prieinamos visoje ES ir atitikti tas pačias technines normas ir standartus (W3C konsorciumo Žiniatinklio turinio prieinamumo gairės WCAG 2.0, AA lygis).

Pasiūlymas apėmė tik 12 viešojo sektoriaus interneto svetainių tipų, o valstybėms narėms suteikta laisvė papildyti šį sąrašą.

3.Pastabos dėl Tarybos pozicijos

Apskritai Taryba pripažino, kad reikia šios srities teisės aktų, ir pritarė pagrindiniams Komisijos pasiūlymo tikslams, t. y. padidinti viešojo sektoriaus institucijų interneto svetainių prieinamumą. Vis dėlto Taryba padarė tam tikrų pakeitimų, kaip siekti šių tikslų.

Visų pirma pasiūlymo taikymo sritis buvo išplėsta, kad apimtų visų viešojo sektoriaus institucijų interneto svetaines ir mobiliąsias programas, išskyrus kai kurias nedideles išimtis dėl institucijų tipo ir turinio. Įtrauktos ir nuostatos, viešojo sektoriaus institucijoms leidžiančios taikyti prieinamumo reikalavimus tiek, kad jais nebūtų užkraunama neproporcingos naštos (atsižvelgiant, pvz., į viešojo sektoriaus institucijos dydį ir išteklius).

Viešojo sektoriaus institucijos apibrėžtyje paaiškinama, kad išplėtus taikymo sritį ir į ją įtraukus asociacijas, kurias sudaro viena ar daugiau valdžios institucijų ar viešosios teisės reglamentuojamų įstaigų, įtraukiamos asociacijos, įsteigtos konkrečiu tikslu – tenkinti bendrojo intereso poreikius, kurie nėra pramoninio ar komercinio pobūdžio.

Valstybės narės gali toliau taikyti arba nustatyti priemones (pagal Sąjungos teisę), kurios viršija direktyvoje numatytus minimalius reikalavimus.

Nuostatos dėl standartų buvo pritaikytos, siekiant atsižvelgti į tai, kad pagal 376 mandatą parengtas ir 2014 m. priimtas Europos standartas „Prieinamumo reikalavimai, skirti viešiesiems IRT produktų ir paslaugų pirkimams Europoje“ (EN 301 549), ir į tai, kad šiuo metu vyksta mobiliųjų programų standartizavimo darbas. Direktyvai įsigaliojus, Komisija per 24 mėnesius turės priimti įgyvendinimo aktus ir pateikti juose mobiliųjų programų technines specifikacijas tais atvejais, kai nuoroda į darnųjį standartą, kuriuo nustatomos tokios specifikacijos, nebuvo paskelbta. Įtrauktas konkretus įpareigojimas užtikrinti, kad interneto svetainės ir mobiliosios programos atitiktų taikomas Europos standarto EN 301 549 V1.1.2 (2015 m. balandžio mėn.) nuostatas, o Komisija įgaliojama priimti deleguotąjį aktą, kuriame būtų padaryta nuoroda į naujesnę to standarto versiją arba jį pakeičiantį Europos standartą, taip pat tuo atveju, jei nuoroda į tokius darniuosius standartus nebūtų paskelbta.

Dabartinės redakcijos tekste nustatomi skaidrumo reikalavimai (viešojo sektoriaus institucijos turi skelbti informaciją apie savo interneto svetainių prieinamumą ir mobiliąsias programas) ir numatoma, kad tam tikro turinio, kuriam prieinamumo reikalavimai netaikomi, prašytų patys naudotojai. Iš dalies pakeistame pasiūlyme taip pat nustatomi veiksmingos vykdymo užtikrinimo procedūros, įskaitant galimybę kreiptis į ombudsmeną, ir valstybių narių vykdomos stebėsenos bei ataskaitų teikimo reikalavimai. Tai turėtų sustiprinti veiksmingą prieinamumo reikalavimų įgyvendinimą.

Be to, reikalaujama, kad Komisija įgyvendinimo aktais nustatytų prieigos deklaracijos, kurią turės skelbti viešojo sektoriaus institucijos, pavyzdį, valstybių narių ataskaitų teikimo tvarką ir stebėsenos metodiką, kurią turės taikyti valstybės narės.

Kai direktyva bus priimta, valstybės narės turės per 21 mėnesį nuo jos įsigaliojimo ją perkelti į savo nacionalinę teisę. Tuomet per 12 mėnesių jos turės pradėti taikyti nuostatas naujoms viešojo sektoriaus institucijų interneto svetainėms, per 24 mėnesius – esamoms interneto svetainėms, o per 33 mėnesius – viešojo sektoriaus institucijų mobiliosioms programoms.